SKRIFTLIG FORESPØRGSEL E-0538/00

af Raffaele Costa (PPE-DE) til Kommissionen

(28. februar 2000)

Om: Fiscalis-programmet (1998-2002)

Kan Kommissionen oplyse, til hvilke nationale forvaltninger, faglige organisationer og (offentlige eller private)organer der er tildelt finansiering eller støtte (udbetalt eller ikke udbetalt) og i hvilket omfang i forbindelse med de enkelte aktioner som foreskrevet i Fiscalis-programmet (1998-2002) (budget 45 mio ECU) og gennemført i Italien og de andre medlemsstater?

Til hvilket formål er beløbene blevet udbetalt, og hvordan er projekterne blevet gennemført?

Svar afgivet på Kommissionens vegne af Frederik Bolkestein

(3. maj 2000)

Formålet med Fiscalis-programmet (der er indført i kraft af Europa-Parlamentets og Rådets beslutning nr. 888/98/EF af 30. marts 1998 om et fællesskabshandlingsprogram til forbedring af afgiftssystemerne i det indre marked(1)) er at stimulere og lette samarbejdet mellem Fællesskabets afgiftsforvaltninger og mellem disse og Kommissionen med henblik på at forbedre afgiftssystemerne i det indre marked.

Programmet forvaltes af Kommissionen med et enkelt sæt finansielle og organisatoriske bestemmelser. Der ydes ingen beløb eller bevillinger til de nationale administrative instanser, erhvervssammenslutninger eller offentlige eller private organer. Deltagerne i programmet er medlemsstaternes afgiftsforvaltninger i samarbejde med Kommissionen. Alle udbetalinger foretages af Kommissionen, selv om lokale omkostninger refunderes via medlemsstaternes administrative instanser.

Følgende oplysninger om programmet kan være nyttige:

- Udgifterne i forbindelse med Fiscalis-programmet falder i to hovedområder. Det første er området for fællesforanstaltninger, der omfatter seminarer, udvekslinger og multilaterale kontrolforanstaltninger, der tager sigte på embedsmænd og eksperter fra disse forvaltninger. Udgifterne til embedsmændenes deltagelse i foranstaltningerne afholdes af Fællesskabet, og de forventes i år 2000 at ville andrage ca. 2,8 mio. EUR. Det andet område omfatter informationsudvekslingssystemer, håndbøger og vejledninger og fælles uddannelsesinitiativer, hvoraf informationsteknologirelaterede aktiviteter tegner sig for hovedparten af udgifterne (ca. halvdelen af det årlige budget). Aktiviteterne med tilknytning til informationsteknologi tilrettelægges ofte af eksterne underkontrahenter under Kommissionens tilsyn. Disse virksomheder får tildelt kontrakter i henhold til de bestående regler for offentlige indkøb. Udgifterne til dette andet aktivitetsområde forventes i år 2000 at beløbe sig til ca. 5,2 mio. EUR.

- Alle aktiviteter, der godkendes under Fiscalis-programmet, skal understøtte Fællesskabets målsætninger og være til fordel for det indre marked. Aktiviteterne styres ved hjælp af såvel forudgående begrundelse som efterfølgende evaluering, der foretages af Kommissionen, med rådgivning fra de enkelte medlemsstater via et relevant udvalg. Medlemsstaterne er forpligtede til at opbevare sagsakter og bilag i forbindelse med forvaltningen af de midler, de får betroet, for et tidsrum af fem år, hvorunder Kommissionen har ret til at gennemføre kontrolbesøg for at verificere, at midlerne er blevet forsvarligt forvaltet.

- Som krævet i Fiscalis-beslutningen vil Kommissionen forelægge Europa-Parlamentet og Rådet en meddelelse om programmet senest 30. juni 2001. Denne vil indeholde en foreløbig vurdering, der er udarbejdet på grundlag af medlemsstaternes foreløbige beretninger, med detaljerede oplysninger om programaktiviteterne.

(1) EFT L 126 af 28.4.1998.